La ekspozicio estas malgranda, nur du haloj, kiuj okupas 80 kv metrojn. Sed feliĉe ĝin aranĝis profesiuloj, do ĝi evitis plagon de preskaŭ ĉiuj amatoraj muzeoj, kie aroj da eksponaĵoj amasiĝas unu sur alia tiel ke mankas eĉ unu centimetro libera kaj ŝajnas ke raraĵoj mem sufokiĝas pro la manko de aero. Kreintoj de tiu ĉi ekspozicio sekvis la oran regulon: se aĵo meritas esti eksponita, do ĝi meritas esti bone videbla. Ĉio troa estu for.